51/2022. (IV. 21.) NOKSB határozat melléklete



**Budapest I. kerület Budavári Önkormányzat**

**PÁLYÁZATI FELHÍVÁS**

**NYÁRI FEJLESZTŐ FOGLALKOZÁSOK ÉS TÁBOROK I. KERÜLETI ÁLTALÁNOS ISKOLÁS KORÚ GYERMEKEK RÉSZÉRE**

**2022. év**

Budapest I. kerület Budavári Önkormányzat (a továbbiakban: Önkormányzat) a 2022. évi költségvetésből biztosított „Egyéb működési célú támogatások államháztartáson kívülre” című költségvetési soron található keret felhasználására pályázatot hirdet „**Az I. kerületi általános iskolás korú gyermekek részére nyári fejlesztő foglalkozásokat szervező táboroztatók támogatására”**

**A pályázat kiírója:** Budapest I. kerület Budavári Önkormányzat Képviselő-testülete Népjóléti, Oktatási, Kulturális és Sport Bizottsága

**A pályázat jellege:** nyílt

**A támogatás formája:** vissza nem térítendő

**Rendelkezésre álló keretösszeg:** 20 000 000 Ft, azaz húszmillió forint

**I. TÁMOGATANDÓ PÁLYÁZATI CÉLOK**

Az Önkormányzat segítséget kíván nyújtani az I. kerületben élő családok számára, különös tekintettel a kerületben általános iskolában tanuló gyerekek családjaira, valamint a Budavári Önkormányzat és intézményeiben dolgozók gyermekei részére a nyári, iskolai szünet időtartamát lefedő időszakban a gyermekek felügyeletének megoldásában.

1. A tanterven túlmutató sport-, művészeti-, személyiség-, és készségfejlesztő, érzékenyítő, prevenciós, kreativitást, kommunikációs, empátiás készségeket fejlesztő, tehetséggondozó és felzárkóztató programok és foglalkozások szervezésének támogatása;
2. A Budavári Önkormányzat ingatlanjainak a pályázati célok megvalósítása érdekében való hasznosítása a foglaltság függvényében: Zamárdi Üdülő és a Czakó utcai Sport- és Szabadidőközpont[[1]](#footnote-1). Továbbá az alábbi ingatlanok tárgyában a pályázónak maga kell egyeztetnie és szerződnie a helyszínek igénybevétele tekintetében a helyszínek vagyonhasznosítójával, vagyis a Budavári Kulturális Nonprofit Kft.-vel a Virág Benedek Ház és a Vízivárosi Klub esetében.[[2]](#footnote-2)

A tervezett programokat úgy kell megszervezni, hogy az önkormányzati szünidei nyári táborokat ne akadályozza.

**II. A PÁLYÁZÓK KÖRE**

* oktatási-nevelési tevékenységgel, fejlesztéssel foglalkozó nonprofit gazdasági társaságok
* oktatási-nevelési tevékenységgel, fejlesztéssel foglalkozó egyéni vállalkozók (pl. pedagógusok)
* alapítványok (közalapítványok kivételével)
* bejegyzett civil szervezetek
* egyházi szervezetek, vallási közösségek

**Nem támogathatók:**

Nem hozható támogatás nyújtására irányuló támogatási döntés és nem nyújtható támogatás azon személy vagy szervezet esetében:

* amely nem minősül a nemzeti vagyonról szóló 2011. évi CXCVI. törvény (a továbbiakban: Nvtv.) 3. § (1) bekezdés 1. pontjának megfelelő átlátható szervezetnek;
* amely csődeljárás, végelszámolás, kényszertörlési,- felszámolási,- kényszer-végelszámolási eljárás, egyéb törlési eljárás alatt áll;
* amelynek lejárt határidejű köztartozása van az Önkormányzat felé;
* amelynek az Önkormányzattal fennálló egyéb szerződéses kapcsolatából adódóan tartósan, legalább három hónapja fennálló, nem teljesített kötelezettsége van;
* amely a korábbi Önkormányzat által nyújtott támogatásához kapcsolódó, lejárt elszámolási kötelezettségét nem teljesítette;
* amely a támogatási döntést megelőző, vagy a döntés meghozatalát követő támogatási jogviszony létrehozatalára irányuló eljárásban valótlan, vagy megtévesztő adatot közölt vagy nyilatkozatot tett;
* amely a támogatási szerződés megkötéséhez és a Budapest I. kerület Budavári Önkormányzat Képviselő-testületének az államháztartáson kívülre nyújtott forrás átadásának rendjéről szóló 6/2022. (III. 7.) önkormányzati rendelete 5. § (1) bekezdése szerint szükséges mellékleteket nem csatolta;
* továbbá az államháztartásról szóló 2011. évi CXCV. törvény 48/B. §-ában felsoroltak.

A pályázónak vállalnia kell, hogy az I. kerületben bejelentett lakcímmel rendelkező és a táborba jelentkező tanulók részére kedvezményes részvételi költséget biztosít, azaz a családok számára tanulónként egy heti program − étkezés biztosításával együtt − nem haladhatja meg a 25 000 Ft-ot, azaz huszonötezer forintot.

**III. A PÁLYÁZAT BENYÚJTÁSÁNAK MÓDJA, HATÁRIDEJE, HIÁNYPÓTLÁS**

A pályázat közzétételének helye az Önkormányzat honlapja (https://budavar.hu/tenders/).

**A pályázat kizárólag elektronikus úton nyújtható be, egy fájlba rendezve.**

A pályázatot az alábbi elektronikus levelezési címre kérjük beküldeni: nyari.tabor@budavar.hu

A pályázat beadásához szükséges adatlap és kapcsolódó kötelező mellékletei letölthetők az önkormányzat honlapjáról (https://budavar.hu/tenders/) menüpontból.

A pályázatok benyújtására, elbírálására, és a támogatási jogviszonyra a pályázati kiírásban foglalt feltételeken túl a hatályos jogszabályi rendelkezéseket, különösen az államháztartásról szóló 2011. évi CXCV. törvény, az államháztartásról szóló törvény végrehajtásáról szóló 368/2011. (XII. 31.) Korm. rendelet, a közpénzekből nyújtott támogatások átláthatóságáról szóló 2007. évi CLXXXI. törvény, továbbá Budapest I. kerület Budavári Önkormányzat Képviselő-testületének az államháztartáson

kívülre nyújtott forrás átadásának rendjéről szóló 6/2022. (III. 7.) önkormányzati rendeletében meghatározott szabályokat is alkalmazni kell.

**A pályázat benyújtásának kötelező tartalmi elemei és mellékletei:**

* a pályázati adatlap
* a pályázati adatlap mellékletei
	+ a pályázó bemutatkozása
	+ a program, programok részletes leírása
	+ a megvalósítás részletes költségvetése,
* a pályázó (pénzügyi lebonyolító) **összeférhetetlenséggel és érintettséggel kapcsolatos nyilatkozata** (mellékelve), vagyis a közpénzekből nyújtott támogatások átláthatóságáról szóló 2007. évi CLXXXI. törvény (a továbbiakban: Knyt.) 6. §-a szerinti összeférhetetlenségről, valamint a Knyt. 8. §-a szerinti érintettségről szóló nyilatkozatok,
* **ÁFA-nyilatkozat** *(mellékelve),* vagyis nem természetes személy esetén arra vonatkozó nyilatkozatot, hogy a pályázó vagy kérelmező általános forgalmi adó körébe tartozik-e, és az általános forgalmi adót visszaigényelheti-e,
* nem természetes személy esetén nyilatkozat az Nvtv. 3. § (1) bekezdés 1. pontjának történő megfelelésről (**átláthatósági nyilatkozat**),
* **Adatkezelési nyilatkozat**,
* amennyiben a pályázó nem szerepel az állami adóhatóság által vezetett köztartozásmentes adatbázisban, az állami adóhatóság által kiállított **30 napnál nem régebbi igazolás** arról, hogy a pályázónak köztartozása nem áll fenn,
* a Budapest I. kerület Budavári Önkormányzat Képviselő-testületének az államháztartáson kívülre nyújtott forrás átadásának rendjéről szóló 6/2022. (III. 7.) önkormányzati rendelete 13. § (1) bekezdés esetén a 13. § (2) bekezdésében meghatározott **nyilatkozat**.
* Nyilatkozat, hogy a Budapest I. kerületben bejelentett lakcímmel rendelkező jelentkező gyermek részére kedvezményt biztosít (8. melléklet szerint)

*(A pályázathoz valamennyi nyilatkozatot csatolni kell a pályázóra relevánsakat kitöltve (cégszerűen) aláírva, a pályázóra nem értelmezhető nyilatkozatokat pedig áthúzva.)*

**A pályázat benyújtásának határideje: 2022. május 16. (hétfő) 24:00 óra (éjfél)**

A beküldés időpontjának a megküldött elektronikus levél beérkezési dátumát tekintjük. A pályázó által kapcsolattartóként megjelölt személy elektronikus levelezési címére a pályázat benyújtását követően az Önkormányzat három munkanapon belül visszaigazolást küld. A pályázatok virtuális bontására 2022. május 19. napján kerül sor.

**Hiánypótlás:**

Hiányosan benyújtott pályázat esetén hiánypótlásra egy alkalommal a hiánypótlás felhívás kézhezvételétől számított öt munkanapos határidőn belül – elektronikus levelezési úton – van lehetőség.

**IV. ELSZÁMOLHATÓ ÉS NEM ELSZÁMOLHATÓ KÖLTSÉGEK**

1. Személyi jellegű kiadások és járulékai (pl. bérköltségek, megbízási díjak, tiszteletdíjak)
2. Dologi kiadások
* anyagköltség, készletbeszerzés (pl. irodaszer, élelmiszer)
* szolgáltatással összefüggő kiadások (pl. csoportos étkezési költség, utazással kapcsolatos költség, bérleti díjak, szállás költség)
* tárgyi eszközök beszerzése (pl. kis értékű – 100 000 Ft alatti – eszközök vásárlása)
1. Valuta átváltásokból származó árfolyamveszteségek, illetve díjai, valamint egyéb pénzügyforgalmi költségek nem számolhatóak el.
2. A levonható ÁFA nem számolható el, még abban az esetben sem, ha a végső kedvezményezett vagy az egyéni kedvezményezett ténylegesen nem él a visszaigénylés lehetőségével.

**V. PÁLYÁZATOK ELBÍRÁLÁSA**

**Elbírálási határidő: 2022. június 3. (péntek)**

**A pályázat elbírálója:**

A Budapest I. kerület Budavári Önkormányzat Népjóléti, Oktatási, Kulturális és Sport Bizottsága.

Az alapítványok, mint pályázók esetében a Képviselő-testületnek az I. kerület Budavári Önkormányzat Képviselő-testülete szervezeti és működési szabályzatáról szóló 12/2019. (XI. 28.) önkormányzati rendelet 3. melléklet 2.26. pontja értelmében az SzMSz 8. § (3) bekezdése szerinti tárgykörökben meghatározott pályázatok esetében az alapítványok által benyújtott pályázat tekintetében a támogatás megállapítása tárgyában a Budapest I. kerület Budavári Önkormányzat Népjóléti, Oktatási, Kulturális és Sport Bizottsága javaslatot tesz a Képviselő-testület részére, és a támogatás odaítéléséről a Képviselő-testület dönt.

Előnyt élvez az a pályázó, amelyik

* a legmagasabb szakmai hozzáadott értéket biztosítja, azaz túlmutat a „gyermekmegőrzés” funkción és a résztvevő gyerekek számára maradandó értéket és tartalmas szakmai programot nyújt;
* eléri a legnehezebb sorsú, a szülők munkába állása miatt megoldhatatlan helyzetbe kerülő családokat;
* a pályázati programban a szakmai tartalomnak megfelelő, maximális csoportlétszám elérését biztosítja;
* a családok, jelentkezők részére további kedvezményeket biztosít.

A kiíró a pályázat eredményéről minden pályázót a benyújtási elektronikus levelezési címen értesíti.

A pályázat elbírálója fenntartja a jogot, hogy a pályázatot – érvényes pályázat esetén is –eredménytelenné nyilvánítja.

**Érvénytelen a pályázat, amennyiben**

* a pályázati kiírás alapján nem jogosult pályázó által került benyújtásra,
* nem a támogatandó célokra nyújtották be,
* határidőn túl került benyújtásra,
* kirekesztő, diszkriminatív program kerül benyújtásra,
* a pályázó a pályázatához nem csatolja az összes mellékletet, és a hiányt hiánypótlásra való felszólításra sem pótolja, a pályázat elbírálás nélkül kerül elutasításra.

**VI. SZERZŐDÉSKÖTÉS MENETE**

A nyertes pályázó kiértesítésével egyidejűleg megküldésre kerül a megkötendő Támogatási Szerződés mellékletét képező **banki Felhatalmazó levél** azonnali beszedési megbízás alkalmazására.

**Átláthatósági nyilatkozat** (az Áht. 50. § (1) c) pontjának megfelelően) és a fentiekben felsorolt dokumentumok **a támogatási szerződéskötés alapfeltételei.**

A nyertes pályázókkal a Budapest I. kerület Budavári Önkormányzat támogatási szerződést köt, melynek menete:

1. A pályázó a számlavezető pénzintézete által záradékolt felhatalmazólevél 1 db eredeti példányát visszajuttatja a Budapest Főváros I. kerület Polgármesteri Hivatal Jegyzői Iroda Szervezési Csoportja (a továbbiakban: Szervezési Iroda) részére.
2. A záradékolt felhatalmazólevél átvétele után a Szervezési Csoport gondoskodik a Támogatási Szerződéshez kapcsolódó adminisztráció elvégzéséről.

A Támogatási Szerződés tartalmazza az elnyert támogatás felhasználásának és elszámolásának módját.

A Támogatási Szerződés aláírásával a támogatott hozzájárul a támogatás felhasználásának ellenőrzéséhez, nevének, a támogatás céljának, összegének, megvalósítási helyének nyilvánosságra hozatalához, valamint tudomásul veszi, hogy az esetlegesen ellene indult csőd-, felszámolási vagy végelszámolási eljárás esetében azonnali bejelentési kötelezettséggel tartozik a Budavári Önkormányzat felé.

A támogatás nyújtásának feltétele továbbá, hogy a támogatási döntés meghozatalát követően az Önkormányzat támogatási szerződés megkötése, vagy támogatói okirat közlése révén a pályázóval vagy kérelmezővel támogatási jogviszonyt létesítsen. **Amennyiben a támogatási szerződés megkötésére vagy a támogatói okirat közlésére a pályázati kiírásban** vagy az egyedi támogatási kérelem esetén a támogatási döntésben **meghatározott határidőig a pályázó vagy kérelmező mulasztása miatt nem kerül sor, az Önkormányzat a támogatási szerződés megkötését, támogatói okirat közlését megtagadja.**

**VII. A TÁMOGATÁS FOLYÓSÍTÁSA**

A vissza nem térítendő támogatás folyósítása a támogatási szerződésben rögzített pénzügyi és időbeli ütemezésben történik.

A támogatás folyósítása a szerződés szerinti időpontig, a támogató teljesítésigazolása alapján, valamint utalványozása után a meghatározott előirányzat terhére, banki utalás útján közvetlenül a támogatott bankszámlájára történik.

Amennyiben a program összköltsége a tervezetthez képest a szerződéskötés után csökken, a támogatási összeg is arányosan csökken.

**VIII. ELSZÁMOLÁSI KÖTELEZETTSÉG**

Az Önkormányzat a támogatást elszámolási kötelezettséggel nyújtja. A pályázat megvalósításának időintervalluma: **a támogatói döntést tartalmazó bizottsági határozat kelte - 2022. augusztus 31. (szerda).**

A pályázónak a támogatás felhasználásáról **2022. november 2-ig (szerda)** kell elszámolnia részletes szakmai beszámoló és pénzügyi összesítő benyújtásával, a Támogatási Szerződés mellékletét képező **Elszámolási lap** és **Útmutató alapján**. A pályázó a támogatás felhasználásával kapcsolatosan ellenőrzés-tűrésre és adatszolgáltatásra kötelezett, valamint vállalnia kell a nyilvánosság követelményeit.

**Az elszámolási kötelezettség teljes vagy részleges elmulasztásának jogkövetkezménye:**

Amennyiben a támogatott pályázó a pénzügyi elszámolásra vonatkozó kötelezettségét részben vagy egészben nem teljesíti, és ezáltal lehetetlenné teszi annak megállapítását, hogy a támogatást rendeltetésszerűen használta-e fel, a támogatott a támogatási szerződésben rögzített, szerződésszegésre irányadó rendelkezések szerint köteles a támogatás visszafizetésére a támogató által megadott bankszámlaszámára történő utalással. Ennek elmulasztása esetén vele szemben a támogatási szerződésben rögzített, szerződésszegésre irányadó rendelkezések alkalmazásának lesz helye vele szemben, melynek keretében a támogató a becsatolt banki felhatalmazó levél alapján banki inkasszó jogát is érvényesítheti.

**IX. PÁLYÁZATI INFORMÁCIÓ**

A pályázattal kapcsolatban információ kérhető a nyari.tabor@budavar.hu címen.

A pályázattal kapcsolatban feltett kérdések és a válaszok a Budavári Önkormányzat honlapján közzétételre kerülnek.

Budapest, 2022. április 25.

Váradiné Naszályi Márta

polgármester

1. A pályázat költségvetését úgy kell tervezni, hogy beleférjen az ingatlanok önköltséges bérleti díja. [↑](#footnote-ref-1)
2. A pályázat költségvetését úgy kell tervezni, hogy beleférjen az ingatlanok önköltséges bérleti díja. [↑](#footnote-ref-2)